Cele moet tsamaea, sê TLU SA - ProAgri
by Specialist Writer 30th March 2021, 8:44 pm 49 Views Comments Off on Cele moet tsamaea, sê TLU SA
Cele se wanbestuur was al in 2011 duidelik toe hy as polisiekommisaris ondersoek en geskors is. Bewyse oor korrupsie het toe aan die lig gekom, maar hy is eers in 2013 afgedank terwyl sy salaris van R1,3-miljoen steeds betaal is.
"Navorsing het al talle kere bewys hoe 'n swak bestuurder 'n hele besigheid negatief kan beïnvloed," sê mnr. Henry Geldenhuys, die president van TLU SA.
"In die polisie is daar ook vrot appels wat maar net die voorbeeld van hulle topbestuurder volg en ander lede – wat graag hulle plig as beskermers van veiligheid wil nakom – se reputasie beswadder. Ons probleem is nie met die lede wat ons boere goed bystaan en die ekstra myl loop nie. Dit is met misdadigers in die mag, en die nommer-een-vyand van veiligheid in die land, Bheki Cele. Hy moet tsamaea!"
Forensic Data Services hanteer ook die register van DNS-bewyse wat op misdaadtonele versamel word. Ook hierdie stelsel is nou afgeskakel en daarom is sowat agt miljoen bewysstukke nou verlore. Beide stelsels word intussen per hand bygehou wat 'n enorme implikasie inhou in die nasporing van gesteelde vuurwapens en bewysstukke en misdadigers eenvoudig vrye teuels gee.
"Die polisiestelsel is 'n gemors omdat Bheki Cele behep is met 'n magsvertoon in plaas van die beveiliging van Suid-Afrikaners," sê mnr. Geldenhuys.
"Cele moet as die minister van Polisie afgedank word. Ons hoop dat 'n nuwe besem skoon sal vee en dat die departement 'n nuwe aanslag sal volg sodat veiligheid in Suid-Afrika versterk kan word."